《题烟梅图》
明代·唐文凤

老蛟何年蜕奇骨，化作枯梅在空谷。根回微暖欲漏春，风织烟丝裂轻縠。

仙姿疑隔云母帘，欲露不露谁敢觇。洗髓直求银汉水，飘香肯向含章檐。

至今留得明月影，误寄芳魂呼未醒。却思深雪在江南，罗袜生尘寒夜永。

广平心肠铁石顽，无情空对冰玉颜。青鸟来迟碧天阔，梦飞不到罗浮山。

作者简介：徽州府歙县人，字子仪，号梦鹤。唐桂芳子。父子俱以文学擅名。永乐中，以荐授兴国县知县，著有政绩。改赵王府纪善。卒年八十有六。有《梧冈集》。